<classify> VIONGOZI wa vyama 15 vya siasa nchini, wametoa tamko la kupinga Muswada wa Vyama vya Siasa.Akisoma tamko hilo jijini Dar es Salaam jana, Mwenyekiti wa Kamati ya vyama hivyo, Hashim Rungwe alisema vyama hivyo vinapinga Muswada huo ulioletwa na serikali, kwa madai kuwa ni kandamizi kwa vyama na pia haukushirikisha wadau.Rungwe alisema vyama hivyo, kamwe havitakubali uhuru wao upokwe na dola, kwani historia inaonesha kuwa mataifa mengi yamekuwa na vurugu, kwa kunyimwa uhuru wa kufanya siasa.Vyama vya siasa kama mdau muhimu na wahusika wakuu havikushirikishwa vema katika mchakato wote wa kuandaliwa kwa muswada huo, hata pale tulipotoa maoni yetu bado yametupiliwa mbali hayajatokea kwenye muswada huo, alisema Rungwe.Alisema kupita kwa muswada huo, kunakwenda kuua shughuli za siasa na kuzifanya shughuli hizo kuwa za jinai nchini.Vyama hivyo vilisema pia kuwa muswada huo unampa mamlaka makubwa Msajili wa Vyama vya Siasa, ikiwa ni pamoja na kuingilia maamuzi ya chama cha siasa kama kufukuza, kusimamisha mwanachama badala ya kuwa mlezi wa vyama.Pamoja na hayo kabla hata sheria kutugwa na Bunge, tayari Msajili wa Vyama vya Siasa ameshatunga kanuni na kuziwasilisha kwenye kikao cha Kamati ya Uongozi ya Baraza la Vyama vya Siasa, alisema. Kiongozi wa Vyama cha ACT Wazalendo, Kabwe Zitto alisema kama mbunge, atashirikiana na wabunge wengine kuhakikisha muswada huo haupiti kwani ni kandamizi..  <topic>: KITAIFA 